Octāviānus, postquam Antōnium et comitēs superāvit, Rōmam intrāvit. ‘Antōnius Cleopātraque Rōmānīs hostēs erant,’ senātōribus nūntiāvit, ‘et nunc victī sunt. prō patriā fortiter pugnāvī et nunc ē perīculō patriam līberāvī. nunc ubique pāx est. nunc portās bellī claudere possumus. nunc cīvis sum, nōn mīlitum imperātor.’ senātōrēs laetiōrēs erant: ‘bellum longissimum erat,’ clāmāvērunt, ‘et nunc pāx est. prō patriā tū vīctor es et nunc ab omnibus laudāris.’

Octāviānus laetissimus erat: ‘multōs annōs bellum habuimus,’ inquit, ‘sed nunc pāx est. Rōmam validam pulchramque faciam: multa templa aedificābō quod fīlius dīvī Caesaris sum et quod multī deī auxilium mihī dedērunt. multī hominēs vidēbunt Rōmam pulcherrimam esse. multī hominēs intellegent deōs Rōmam amāre et Rōmam validam esse. in aliīs locīs quoque templa et statuās pōnam: haec templa et hae statuae ostendent mē cīvem optimum esse.’

Octāviānus quoque nummōs fēcit: aliī nummī eum fīlium deī esse ostendērunt; aliī nummī pācem esse ostendērunt. ‘hī nummī ā multīs videntur,’ inquit Octāviānus. ‘itaque in multīs locīs sum nōtissimus et clārissimus. nunc omnēs hominēs intellegunt mē esse prīmum inter omnēs Rōmānōs.’

Romae Octāviānus volēbat cīvēs sē amāre: ‘optimus sum omnium Rōmānōrum,’ inquit Octāviānus, ‘quod rem pūblicam servāvī: neque dictātor neque rēx erō quod nunc rēs pūblica valida est. prīnceps autem erō quod prīmus inter senātōrēs sum.’ Octāviānus ā cīvibus magnopere laudābātur. mox nōmen novum eī datum est: ‘nunc,’ inquiunt senātōrēs, ‘tū ā nōbis Augustus vocāris.’ Augustus laetissimus erat. ‘nunc Augustus vocor,’ inquit Augustus, ‘nunc ab omnibus cīvibus etiam magis laudor.’

multōs annōs Rōmae pāx erat. itaque cīvēs et senātōrēs laetissimī erant. iterum Augustum maximē laudāvērunt: ‘tū,’ laetē inquiunt, ‘optimus omnium Rōmānōrum es quod et patriam et rem pūblicam servāvistī. nunc tē patrem patriae vocābimus.’